РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/31-21

17. фебруар 2021. године

Б е о г р а д

ЗАПИСНИК ПРВЕ СЕДНИЦЕ

ПОДОДБОРА ЗА ИНФОРМАТИЧКО ДРУШТВО И ДИГИТАЛИЗАЦИЈУ,

ОДРЖАНЕ 11. ФЕБРУАРА 2021. ГОДИНЕ

Седница је почела у 12,35 часова.

Седницом је председавала Марина Рагуш, председник Пододбора.

Седници су присуствовали чланови Пододбора: Невена Ђурић, Милан Радин, Владица Маричић, Светлана Милијић и Жарко Обрадовић.

Седници нису присуствовали чланови Пододбора: Нандор Киш, Живота Старчевић и Љубиша Стојмировић.

На предлог председника Пододбора је, једногласно, усвојен следећи

Д н е в н и р е д:

1. Договор у вези са организацијом јавног слушања на тему: „Дигитализација у Србији - где смо данас“.

**Прва тачка дневног реда:** Договор у вези са организацијом јавног слушања на тему: „Дигитализација у Србији - где смо данас“

Уводне напомене поводом ове тачке дневног реда изнела је Марина Рагуш, председница Пододбора. Указала је, да је првобитна намера била да се на почетку новог мандата формира Одбор за дигитализацију и дигиталне технологије, али је овај предлог изискивао измене постојећег Пословника Народне скупштине Републике Србије, те се у договору са Владимиром Орлићем, потпредседником Народне скупштине и представницима посланичких група дошло до најприхватљивијег и прелазног решења, односно образовања Пододбора за информатичко друштво и дигитализацију.

Идеја за одржавање јавног слушања, које ће бити прво у низу јавних слушања, као и идеја за формирање Пододбора је била, да се процес дигитализације приближи и законодавцу и јавности, посебно у делу у коме се може утицати на системска решења, било да је то измена и допуна постојећих или су у питању потпуно нова законска решења. Потреба за бављење овом темом произилази и из чињенице да је технологија веома напредовала и да иде испред постојећих законодавних решења.

Пододбор би требало да припреми и реализује серију јавних слушања на теме које се тичу дигитализације и информационих технологија али и на значајне друштвене теме из ове области. Канцеларија за информационе технологије Владе Републике Србије и њен рад ће бити центар дешавања и главни партнер Пододбору у избору тема, као и организовању предстојећих јавних слушања. На овај начин је и осмишљен оквир првог јавног слушања, на тему „Дигитализација у Србији - где смо данас“, што ће уједно бити и представљање саме Канцеларије и увод у серију јавних слушања, која би требало да се одржавају на свака два до три месеца, уколико здравствени и епидемиолошки услови буду то дозвољавали. Предвиђено је да прво јавно слушање Одбора за образовање, науку, технолошки развој и информатичко друштво на тему: „Дигитализација у Србији - где смо данас“ буде одржано из два дела, где би у првом делу акценат био на електронским сервисима, што би практично била рекапитулација досадашњег рада Канцеларије за информационе технологије Владе Републике Србије.

Презентација ће почети представљањем софтверског решења вакцинације, али ће бити представљени и други пројекти Канцеларије, попут „електронског здравства“. Канцеларија ће делегирати представнике међународних организација и представнике цивилног сектора са којима сарађују и који ће бити присутни на јавном слушању. Предлог је да буду присутни и представници УНДП, представници неколико организација цивилног друштва из Србије и једна регионална организација, која се бави изазовним и актуелним темама у региону (пример су тренутни положај и статус „фриленсера“). У предвиђеном времену ће и Дарио Кукољ, помоћник Генералног секретара Народне скупштине за информационе технологије и одржавање система, упознати присутне на јавном слушању о значају Споразума који ће бити потписан између представника Народне скупштине Републике Србије и Канцеларије за информационе технологије Владе Републике Србије.

Други део јавног слушања је предвиђен за дискусију и сви присутни народни посланици ће моћи да постављају питања везана за досадашњи рад Канцеларије, досадашње електронске сервисе и информационе технологије, даље планове и изазове са којима се сусреће Канцеларија.

Предвиђено је да након јавног слушања у Дому Народне скупштине буде и свечани део потписивања Споразума између Народне скупштине Републике Србије и Канцеларије за информационе технологије Владе Републике Србије, о стварању „*Disaster recovery*“ локације, где Народна скупштина стиче могућност да безбедно и сигурно чува све своје податке на државној локацији „*Data centar*“ у Крагујевцу.

Марина Рагуш је даље упознала присутне чланове Пододбора, да је предвиђено да јавно слушање буде одржано 26. фебруара 2021. године, са почетком у 10 часова, када ће почети регистрација учесника јавног слушања. Мала сала ће бити место одржавања јавног слушања и представљање презентера ће трајати 15-ак минута а предвиђено време за дискусију је један час, док је предвиђено време за почетак потписивања Споразума између Народне скупштине Републике Србије и Канцеларије за информационе технологије Владе Републике Србије у 15,45 часова.

Теме за наредна јавна слушања ће бити безбедност на интернету, дигитална сувереност и информациона инфраструктура, вештачка интелигенција и друштвена одговорност. Предвиђено је да сва наредна јавна слушања буду одржана у сарадњи са Канцеларијом за информационе технологије Владе Републике Србије.

У дискусији поводом ове тачке дневног реда су учествовали Светлана Милијић, Жарко Обрадовић и Милан Радин, чланови Пододбора.

Светлана Милијић је истакла важност употребе електронских рецепата и нагласила да је то велики и веома значајан пројекат, нарочито део који се односи на „хроничне рецепте“. Наиме, код ових рецепата је добро што терапија може да се подигне у свим апотекама на територији Републике Србије које имају потписан споразум са РФЗО-ом. Бенефити електронских рецепата су вишеструки: то су обновљиви рецепти (обављају се на сваких шест месеци у пандемији COVID-19 вируса) и велика је материјална уштеда за буџет, обзиром да је из буџета извајано више од два милиона евра за папирне рецепте.

Жарко Обрадовић је у име свих чланова Пододбора подржао дигитализацију у Србији и изнeо сугестију да се на неко од наредних јавних слушања позову еминентни експерти који ће појаснити све афирмативне ефекте дигитализације и указати на негативне ефекте које дигитализација има на друштво. Жарка Обрадовића је интересовало које ће погодности Народна скупштина имати од потписивања Споразума о стварању „*Disaster recovery*“ локације са Канцеларијом за информационе технологије Владе Републике Србије.

Марина Рагуш, председница Пододбора, је током своје дискусије појаснила да општи тренд дигитализације друштва и постојећа стратегија о сигурном похрањивању података, доносе многе погодности. То су, пре свега, безбедност података и одговорност Канцеларије за све податке које складиште у „*Data centru*“ у Крагујевцу, као и унапређење електронског система Народне скупштине, са перспективом да се веома брзо заврши и пројекат хибридног заседања Народне скупштине.

Милан Радин је похвалио агенду предстојећег јавног слушања и то што ће презентација почети са здравством и вакцинацијом, јер је Србија већ означена као водећа земља у региону, када су у питању дигиталне технологије и коришћење дигиталних технологија за пријављивање грађана за вакцинацију је имало велик одјек у јавности. Поздравио је и идеју о серији јавних слушања која ће се одржати.

Након завршене дискусије, једногласно је прихваћен Предлог за одржавање јавног слушања, који ће бити упућен Одбору за образовање, науку, технолошки развој и информатичко друштво, на тему „Дигитализација у Србији - где смо данас“, које ће бити одржано 26. фебруара 2021. године, са почетком у 10 часова.

 Седница Пододбора је завршена у 13,05 часова.

 Седница је тонски снимана.

 СЕКРЕТАР ПРЕДСЕДНИК

 Марина Рагуш